Diari Oficial de la Generalitat Valenciana


Sumari del DOGV 7258, del 22-04-2014 (2014/3575)

RESOLUCIÓ de 17 d'abril de 2014, de la directora general del Secretariat del Consell i Relacions amb les Corts, per la qual es disposa la publicació del protocol de col·laboració entre el Ministeri de Foment i la Generalitat per al desenrotllament de la Xarxa d'Infraestructures Nodals del Pla d'Infraestructures, Transport i Habitatge (PITVI 2012-2024).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7258

Data del DOGV
:   22-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/3575


Data del document
:   17-04-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 17 d'abril de 2014, de la directora general del Secretariat del Consell i Relacions amb les Corts, per la qual es disposa la publicació del protocol de col·laboració entre el Ministeri de Foment i la Generalitat per al desenrotllament de la Xarxa d'Infraestructures Nodals del Pla d'Infraestructures, Transport i Habitatge (PITVI 2012-2024). [2014/3575]  
El Ministeri de Foment i la Generalitat han subscrit, prèvia tramitació reglamentària, el 25 de febrer de 2014, el protocol de col·laboració per al desenrotllament de la Xarxa d'Infraestructures Nodals del Pla d'Infraestructures, Transport i Habitatge (PITVI 2012-2024).  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, és procedent la publicació en el Diari Oficial de la Comunitat Valenciana de l'esmentat protocol, que ha quedat inscrit en el Registre de Convenis de la Generalitat amb el número 538/2014 i que figura com a annex d'esta resolució.  
  
València, 17 d'abril de 2014.- La directora general del Secretariat del Consell i Relacions amb les Corts: Marta Martí Arador.  
  
  
Protocol de col·laboració entre el Ministeri de Foment i la Generalitat Valenciana per al desenrotllament de la Xarxa d'Infraestructures Nodals del Pla d'Infraestructures, Transport i Habitatge (PITVI 2012-2024)  
  
Madrid, 25 de febrer de 2014  
  
Reunits  
Ana Pastor Julián, ministra de Foment, que actua segons el que establix l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat, i en la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Alberto Fabra Part, president de la Generalitat Valenciana, càrrec per al qual va ser nomenat per mitjà del Reial Decret 1144/2011, de 27 de juliol.  
Els reunits es reconeixen mútuament la capacitat necessària per a formalitzar este protocol en nom de les seues administracions respectives i, en conseqüència,  
  
Exposen  
I. El Ministeri de Foment, com a responsable de les infraestructures i transports de competència estatal, té entre els seus objectius prioritaris potenciar el transport de mercaderies per ferrocarril i el desenrotllament de la intermodalitat, per a aconseguir així un sistema de transports més equilibrat i sostenible.  
II. En el desenrotllament d'esta política, el Ministeri ha elaborat el Pla d'Infraestructures, Transport i Habitatge (PITVI 2012-2024), que va ser presentat per la ministra de Foment en la Comissió de Foment del Congrés dels Diputats el 26 de setembre de 2012. Així mateix, amb data 25 de novembre de 2013, es va presentar l?«Estratègia logística d'Espanya», amb l'objectiu de consolidar la posició d'Espanya, a escala europea i mundial, en matèria de logística, aprofitant la seua posició geogràfica i el desenrotllament del seu sistema de transport.  
III. Dins del Pla s'establix una Xarxa d'Infraestructures Nodals que incorpora terminals logístiques intermodals en cada comunitat autònoma, amb l'objectiu d'integrar plenament el ferrocarril en la cadena logística.  
Estes noves terminals intermodals es concebran com a autèntics centres logístics amb capacitat de generar valor afegit al transport, i es presta especial atenció als accessos viaris i ferroviaris, com també al seu disseny interior, per a reduir maniobres i extracostos operatius.  
IV. La Generalitat Valenciana desenrotlla una estratègia logística encaminada a impulsar la generació de valor afegit, activitat i ocupació entorn al cicle de la mercaderia entre els seus objectius essencials està l'impuls del transport ferroviari de mercaderies en general i, en particular en el Corredor del Mediterrani, de cara a convertir el front portuari mediterrani del nostre país en una alternativa eficient de connexió d'Europa amb els mercats exteriors asiàtics, americans i magribins.  
  
V. D'acord amb este objectiu, l'Estratègia Logística de la Generalitat Valenciana definia dins del seu primer nivell de prioritat la generació de nodes logístics de suport junt amb els Ports d'Interés General de l'Estat de Castelló, Sagunt, València i Alacant, nodes tots estos ubicats en el Corredor Mediterrani i que, per tant, constituïxen un element clau de la intermodalitat necessària per a aconseguir els objectius del corredor esmentat.  
VI. La planificació desenrotllada a partir de l'estratègia esmentada integra en cada un dels nodes una terminal logística intermodal, amb les seues corresponents zones d'activitats logístiques i, si és el cas, productives, i els corresponents accessos ferroviaris i viaris. Esta planificació, actualment aprovada en els aspectes que competixen a la Consellería d'Infraestructures, Territori i Medi Ambient, assegura, a més, ubicacions d'un elevat nivell d'idoneïtat en relació amb les xarxes de transport i amb la resta de condicions ambientals i urbanístiques que s'han de considerar.  
VII. La definició de la Xarxa d'Infraestructures Nodals del Pla d'Infraestructures, Transport i Habitatge (PITVI 2012-2024) s'ha dut a terme de forma coordinada amb les distintes comunitats autònomes i donant participació als diferents agents econòmics i socials implicats en el sector.  
Atés l'actual repartiment de competències és necessari continuar esta col·laboració per a la realització dels estudis necessaris per a avaluar la viabilitat logística i econòmica de les terminals i, si és el cas, determinar les fórmules de gestió i promoció més adequades per al desenrotllament d'estes.  
Convinguda la necessitat i l'oportunitat de subscriure este protocol per al desenrotllament conjunt de les actuacions, les parts  
  
ACORDEN  
  
Primer  
Este protocol té per objecte instrumentar la cooperació necessària entre el Ministeri de Foment i la Consellería d'Infraestructures, Territori i Medi Ambient de la Generalitat Valenciana per al desenrotllament, en l'àmbit d'esta Comunitat, de les terminals logístiques intermodals vinculades als Ports d'Interés General.  
Les terminals previstes en l'Estratègia Logística de la Generalitat Valenciana i, per tant, incloses en este protocol són: València-la Fonteta de Sant Lluís, Alacant, Sagunt i Castelló.  
  
Segon  
Per a cada una d'estes terminals, el Ministeri de Foment i la Consellería d'Infraestructures, Territori i Medi Ambient de la Comunitat Valenciana duran a terme els estudis necessaris per a avaluar-ne la viabilitat logística i econòmica, així com per a definir, si és el cas, el model de promoció i gestió més adequat.  
La promoció i gestió de les terminals es realitzarà, preferentment, a través d'esquemes de participació publicoprivada.  
  
Tercer  
La Consellería d'Infraestructures, Territori i Medi Ambient de la Generalitat Valenciana serà el responsable de la realització dels estudis relatius a l'encaix territorial i urbanístic de les terminals, així com aquells referits al mercat logístic.  
Estos treballs seran posats a la disposició del Ministeri de Foment abans de sis mesos des de la firma d'este protocol, a fi que el Ministeri esmentat puga desenrotllar harmonitzadament en terminis el projecte conjunt per a tot el territori nacional. A partir d'estos treballs, el Ministeri de Foment, abans de la data d'acabament d'este protocol, elaborarà un estudi de viabilitat econòmica de les terminals mencionades, i es proposaran, si és el cas, les fórmules més adequades per a la promoció i gestió d'estes, així com per al disseny funcional més eficient en el seu aspecte ferroviari i logístic.  
La coordinació dels estudis estarà a càrrec de la Comissió de Seguiment esmentada en el punt quart.  
Quart  
Als efectes d'assumir les facultats necessàries i de vetlar pel compliment de les obligacions contretes per cada una de les parts que intervenen, així com per al desenrotllament puntual de les obligacions previstes en este protocol, es crea una comissió de seguiment formada per tres representants del Ministeri de Foment i tres representants de la Consellería d'Infraestructures, Territori i Medi Ambient.  
  
La Comissió de Seguiment serà presidida per un dels representants del Ministeri de Foment.  
Esta comissió assumirà, sense perjuí de les competències que corresponguen a cada organisme, i en particular a l'òrgan de contractació, les funcions següents:  
a) Acordar els termes de les clàusules tècniques dels plecs necessaris per a la licitació dels corresponents estudis que siguen promoguts per les dos parts.  
b) Dur a terme el seguiment de les actuacions incloses en este protocol.  
c) Revisar, si és el cas, els terminis necessaris per a la realització dels estudis i vetlar pel seu compliment.  
d) Informar sobre el contingut dels estudis.  
e) Promoure la coordinació necessària per a la realització dels estudis i el desenrotllament de totes les accions que s'estimen necessàries i oportunes per a la consecució dels objectius del protocol.  
f) Resoldre els problemes que se susciten en la interpretació i compliment del protocol.  
g) Proposar, en funció del resultat dels estudis, la subscripció dels convenis que siguen necessaris per a continuar el desenrotllament de les actuacions relatives a les terminals.  
h) Proposar la pròrroga del termini de vigència del protocol, si és necessari.  
Esta comissió es constituirà abans de l'acabament del primer mes des de la firma d'este protocol. Els membres de la Comissió, o persones en qui deleguen, es reuniran quan ho sol·licite alguna de les dos parts, i en tot cas, almenys, una vegada cada tres mesos. Els acords que procedisquen s'adoptaran per unanimitat dels membres.  
A la comissió esmentada es podran incorporar en qualitat d'observadors, amb veu però sense vot, i per acord de les parts, representants dels ajuntaments en els municipis de la qual s'ubiquen les terminals i de les respectives autoritats portuàries en els temes relatius a estes, així com tècnics la presència dels quals es considere convenient per al compliment de les funcions que té encomanades.  
La Comissió de Seguiment podrà delegar en una comissió tècnica designada a este efecte, l'estudi i la coordinació dels aspectes tècnics relatius a la realització dels estudis previstos en este protocol, i es reservarà, en qualsevol cas, la decisió final sobre estos.  
  
Quint  
Els acords inclosos en este protocol, que així ho requerisquen, es desenrotllaran a través dels corresponents convenis que se subscriuran entre les entitats que intervenen, després de la tramitació prèvia que siga procedent.  
  
Sext  
La vigència d'este protocol s'estendrà al període d'un any prorrogable de forma tàcita per un altre des de la data de la firma.  
  
Sèptim  
Este protocol es podrà resoldre per mutu acord de les parts firmants d'este.  
Serà causa de resolució del protocol l'incompliment d'algun dels acords anteriors, després de la denúncia prèvia per qualsevol de les parts per mitjà de comunicació escrita fefaent amb un termini d'antelació, com a mínim, d'un mes.  
I, com a prova de conformitat amb tot el que s'ha exposat anteriorment, firmen este protocol al lloc i en la data indicats a l'inici.  
  
La ministra de Foment: Ana Pastor Julián.  
El president de la Generalitat Valenciana: Alberto Fabra Part.